text: 28 millioner venter: Har du købt en lottokupon her?
  03 april 2016 kl. 09.43
  En kupon, købt i Vejle, gjorde lørdag aften en heldig borger til mangemillionær. 
  28.000.000 kroner.
  Så mange penge vandt en heldig spiller lørdag aften, da aftenens lottotal blev udtrukket. Kuponen blev købt i Netto i Nørremarks Center i Vejle, men vinderen har endnu ikke meldt sig, oplyser Danske Spil i en pressemeddelelse.
  Det store millionbeløb er vundet på en Jokerrække lørdag aften, hvor der er syv rigtige tal i den rigtige rækkefølge. Vindertallene er 2, 8, 9, 13, 16, 30, 35 og tillægstallet er 33.
  Når vinderen melder sig, så tilbyder Danske Spil økonomisk rådgivning. Men først skal vedkommende altså lige afsted til en Danske Spil-forhandler med sin kupon.  
  For bare en måned siden havde Sydjylland sidst en lottomillionær. Her var det en arbejdsmand i 50’erne fra Sønderborg, der troede, han havde vundet 42 kroner. Senere på dagen fandt han ud af, at han havde fået en forsinket fødselsdagsgave på mere end 12 millioner. Læs historien her på tvsyd.dk.
  